T1548.11
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(11)

非問分1 界品非問分界品第一

色界、非色界。

可見界、不可見界。

有對界、無對界。

聖界、非聖界。

有漏界、無漏界。

有愛界、無愛界。

有求界、無求界。

當取界、非當取界。

有取界、無取界。

有勝界、無勝界。

有受界、非受界。

內界、外界。

有報界、無報界。

心界、非心界。

心相應界、非心相應界。

心數界、非心數界。

緣界、非緣界。

共心界、非共心界。

隨心轉界、不隨心轉界。

業界、非業界。

業報界、非業報界。

業相應界、非業相應界、非業相應非非業相應界。

共業界、不共業界。

隨業轉界、非隨業轉界。

因界、非因界。

有因界、無因界。

有緒界、無緒界。

有緣界、無緣界。

有為界、無為界。

智界、非智界。

識界、非識界。

解界、非解界。

了界、非了界。

斷智知界、非斷智知界。

斷界、非斷界。

修界、非修界。

證界、非證界。

有餘涅槃界、無餘涅槃界。

善界、不善界、無記界。

學界、無學界、非學非無學界。

報界、報法界、非報非報法界。

見斷界、思惟斷界、非見斷非思惟斷界。

見斷因界、思惟斷因界、非見斷非思惟斷因界。

卑界、中界、勝界。

麁界、細界。

微界、發界、出界、度界、勤界、持界、出界、斷界、離欲界、滅界。

欲界、色界、無色界。

色界、非色界。

滅界、三出界。

過去界、未來界、現在界、非過去非未來非現在界。

過去境界界、未來境界界、現在境界界、非過去非未來非現在境界界。

欲界繫界、色界繫界、無色界繫界、不繫界。

色界、受界、想界、行界、識界。

五出界、六出界。

地界、水界、火界、風界、空界、識界。

樂界、苦界、喜界、憂界、捨界。

無明界、欲界、恚界、害界。

出界、不恚界、不害界、光界、淨界。

色界、空處界、識處界、不用處界、非想非非想處界。

十八界。

云何色界？

法若色，是名色界。

云何非色界？

法非色，是名非色界。

云何可見界？

色入，是名可見界。

云何不可見界？

除色入，餘法，是名不可見界。

云何有對界？

十色入，是名有對界。

云何無對界？

意入、法入，是名無對界。

云何聖界？

若法無漏，是名聖界。

云何非聖界？

若法有漏，是名非聖界。

云何有漏界？

若法有愛，是名有漏界。

云何無漏界？

若法無愛，是名無漏界。

云何有愛界？

若法有求，是名有愛界。

云何無愛界？

若法無求，是名無愛界。

云何有求界？

若法當取，是名有求界。

云何無求界？

若法非當取，是名無求界。

云何當取界？

若法有取，是名當取界。

云何非當取界？

若法無取，是名非當取界。

云何有取界？

若法有勝，是名有取界。

云何無取界？

若法無勝，是名無取界。

云何有勝界？

若法有取，是名有勝界。

云何無勝界？

若法無取，是名無勝界。

云何有勝界？

若法界，有餘界勝妙過上，是名有勝界。

云何無勝界？

若法界，無餘界勝妙過上，是名無勝界。

云何受界？

若法內，是名受界。

云何非受界？

若法外，是名非受界。

云何內界？

若法受，是名內界。

云何外界？

若法非受，是名外界。

云何有報界？

若法報法，是名有報界。

云何無報界？

若法報、若非報非報法，是名無報界。

云何心界？

意入，是名心界。

云何非心界？

除意入餘法，是名非心界。

云何心相應界？

若法心數，是名心相應界。

云何非心相應界？

若法非心數，是名非心相應界。

云何心數界？

除心餘緣法，是名心數界。

云何非心數界？

若法非緣及心，是名非心數界。

云何緣界？

若法取相及心，是名緣界。

云何非緣界？

除心餘非心數法，是名非緣界。

云何共心界？

若法隨心轉、共心生共住共滅，是名共心界。

云何非共心界？

若法不隨心轉、不共心生不共住不共滅，是名不共心界。

云何隨心轉界？

若法共心生共住共滅，是名隨心轉界。

云何不隨心轉界？

若法不共心生不共住不共滅，是名不隨心轉界。

云何業界？

身業口業意業，是名業界。

云何非業界？

除身業口業意業，餘法是名非業界。

云何業報界？

若法愛若法善報，是名業報界。

云何非業報界？

若法報、若非報非報法，是名非業報界。

云何業相應界？

若法思相應，是名業相應界。

云何非業相應界？

若法非思相應，是名非業相應界。

云何非業相應非非業相應界？

思，是名非業相應非非業相應界。

云何共業界？

若法隨業轉、共業生共住共滅，是名共業界。

云何不共業界？

若法不隨業轉、不共業生不共住不共滅，是名不共業界。

云何隨業轉界？

若法共業生共住共滅，是名隨業轉界。

云何不隨業轉界？

若法不共業生不共住不共滅，是名不隨業轉界。

云何因界？

若法緣、若法非緣有報、若法非緣，除得果，餘善報及四大，是名因界。

云何非因界？

若法非緣無報不共業得果，是名非因界。

云何有因界？

若法有緒，是名有因界。

云何無因界？

若法無緒，是名無因界。

云何有緒界？

若法有緣，是名有緒界。

云何無緒界？

若法無緣，是名無緒界。

云何有緣界？

若法有為，是名有緣界。

云何無緣界？

若法無為，是名無緣界。

云何有為界？

若法有緣，是名有為界。

云何無為界？

若法無緣，是名無為界。

云何知界？

一切法知如事知見，是名知界。

云何非知界？

無非知界。

復次說，一切法非知如事知見，是名非知界。

云何識界？

一切法識意識如事識，是名識界。

云何非識界？

無非識界。

復次說，一切法非識意識如事識，是名非識界。

云何解界？

一切法解如事知見，是名解界。

云何非解界？

無非解界。

復次說，一切法非解如事知見，是名非解界。

云何了界？

一切法了如事知見，是名了界。

云何非了界？

無非了界。

復次說，一切法非了如事知見，是名非了界。

云何斷智知界？

若法不善，是名斷智知界。

云何非斷智知界？

若法善、若無記，是名非斷智知界。

云何斷界？

若法不善，是名斷界。

云何非斷界？

若法善、若無記，是名非斷界。

云何修界？

若法善，是名修界。

云何非修界？

若法不善、無記，是名非修界。

云何證界？

一切法證如事知見，是名證界。

云何非證界？

無非證界。

復次說，一切法非證如事知見，是名非證界。

云何有餘涅槃界？

如世尊說：

云何彼是二涅槃界？

何等二？

有餘涅槃界、無餘涅槃界。

云何有餘涅槃？

謂此比丘阿羅漢，諸漏盡、所作竟、捨於重擔、逮得己利。

是盡有煩惱正智，得解諸陰界入，以宿業緣住故，以心受諸苦樂，有適意不適意，是名有餘涅槃界。

云何無餘涅槃界？

謂比丘五陰滅，未來五陰不復續生，是名無餘涅槃界。

云何善界？

若法修，是名善界。

云何不善界？

若法斷，是名不善界。

云何無記界？

若法受、若法非報非報法，是名無記界。

云何學界？

若法聖非無學，是名學界。

云何無學界？

若法聖非學，是名無學界。

云何非學非無學界？

若法非聖，是名非學非無學界。

云何報界？

若法受、若法善報，是名報界。

云何報法界？

若法有報，是名報法界。

云何非報非報法界？

若法無記、非我分攝，是名非報非報法界。

云何見斷界？

若法不善非思惟斷，是名見斷界。

云何思惟斷界？

若法不善非見斷，是名思惟斷界。

云何非見斷非思惟斷界？

若法善、無記，是名非見斷非思惟斷界。

云何見斷因界？

若法見斷法報，是名見斷因界。

云何思惟斷因界？

若法思惟斷、若法思惟斷法報，是名思惟斷因界。

云何非見斷非思惟斷因界？

若法善、若法善法報、若法報非報非報法，是名非見斷非思惟斷因界。

云何卑界？

若法不善，是名卑界。

云何中界？

若法無記，是名中界。

云何勝界？

若法善，是名勝界。

云何卑界？

若法不善、若無記，是名卑界。

云何中界？

若法非聖善，是名中界。

云何勝界？

若法聖無漏，是名勝界。

云何麁界？

若法欲界繫、色界繫，是名麁界。

云何細界？

若法空處繫、識處繫、不用處繫、若不繫，是名細界。

云何微界？

若法非想非非想處繫，是名微界。

復次麁界，若法欲界繫、若色界繫、若空處繫、若識處繫、若不用處繫，是名麁界。

復次細界，若法不繫，是名細界。

云何微界？

若法非想非非想處繫，是名微界。

云何發界？

進若發正發生起觸證，是名發界。

云何出界？

進若廣進未度，是名出界。

云何度界？

進若廣已度，是名度界。

云何勤界？

力勤界，是名勤界。

云何持界？

總持持界，是名持界。

云何出界？

出出界，是名出界。

復次勤界，謂勤精進。

何等精進？

若身心發出度，用心不退轉、勤力正進，是名勤界。

復次持界，謂念。

何等念？

如所聞所習法，持彼法正持令住，不忘想念念續，是名持界。

復次出界，捨一切漏盡愛滅涅槃，是名出界。

云何斷界？

若比丘，樹間空處如是觀身行惡惡報，今世報後世報，捨身惡行、修身善行；如是觀口意行惡惡報，今世報後世報，捨口意惡行、修口意善行，是名斷界。

云何離欲界？

愛盡、離欲、涅槃，是名離欲界。

云何滅界？

愛盡、離滅、涅槃，是名滅界。

云何欲界？

從阿鼻大地獄，上至他化自在天，若色受想行識分，是名欲界。

云何色界？

從梵天至阿迦尼吒天，若色受想行識分，是名色界。

云何無色界？

從空處天至非想非非想處天，若受想行識分，是名無色界。

云何色界？

若法色，是名色界。

云何非色界？

除二滅，餘非色法界，是名非色界。

云何滅界？

二滅，智緣滅、非智緣滅，是名滅界。

云何三出界？

如世尊說：

三出界。

何等三出界？

謂出欲至色、出色至無色。

若所作所集滅，是謂出。

何謂出欲至色？

若緣欲生有漏燋熱，彼色中無，是謂出欲至色。

何謂出色至無色？

若緣色生有漏燋熱，彼無色中無，是謂出色至無色。

何謂所作所集滅？

若緣行生有漏燋熱，彼涅槃無，是謂所作所集滅。

是謂出。

是名三出界。

云何過去界？

若法生已滅，是名過去界。

云何未來界？

若法未生未出，是名未來界。

云何現在界？

若法未滅，是名現在界。

云何非過去非未來非現在界？

若法無為，是名非過去非未來非現在界。

云何過去境界界？

思惟過去、若法生，是名過去境界界。

云何未來境界界？

思惟未來、若法未生，是名未來境界界。

云何現在境界界？

思惟現在法、若法生，是名現在境界界。

云何非過去非未來非現在境界界？

思惟非過去非未來非現在、若法生，是名非過去非未來非現在境界界。

云何欲界繫界？

若法欲漏有漏，是名欲界繫界。

云何色界繫界？

若法色漏有漏，是名色界繫界。

云何無色界繫界？

若法無色漏有漏，是名無色界繫界。

云何不繫界？

若法界聖無漏，是名不繫界。

云何色界？

色陰，是名色界。

云何受界？

受陰，是名受界。

云何想界？

想陰，是名想界。

云何行界？

行陰，是名行界。

云何識界？

識陰，是名識界。

云何五出界？

如世尊說五出界。

何等五？

謂比丘念欲時，心不向欲不清不住不解；念出心，出心向清住解，心善至善調善修，心若於欲出解起，緣欲生有漏燋熱出解離，不受是痛，是名出欲界。

復次比丘念瞋恚時，心不向瞋恚不清不住不解；念不瞋，心不恚，心向清住解，心善至善調善修，心若於瞋恚出解起，緣瞋恚生有漏燋熱出解離，不受是痛，是名出瞋恚界。

復次比丘念害，念害時心不向害不清不住不解；念不害，不害心向清住解，心善至善調善修，心若於害出解起，緣害生有漏燋熱彼出解離，不受是痛，是名出害界。

復次比丘念色時，心不向色不清不住不解；念無色，無色心向清住解，心善至善調善修，心於色出解起，緣色生有漏燋熱出解離，不受是痛，是名出色界。

復次比丘念自身，心不向自身不清不住不解；念自身滅，滅自身心向清住解，心善至善調善修，心若於自身出解起，緣自身生有漏燋熱出解離，不受是痛，是名出自身界。

是名五出界。

云何六出界？

如世尊說六出界。

如比丘向彼比丘如是說：

比丘！我慈解心親近多修學，作乘作物、謹慎、識、善進，我為瞋恚心所覆。

彼比丘責此比丘：

比丘！莫如是說，莫謗世尊。

謗世尊不善，世尊不如是說。

比丘！此非悕望處。

若慈解心親近多修學已、作乘作物已、謹慎已、識已、善進已，若瞋恚覆心者，無有是處。

世尊說：

比丘！出瞋恚心，善慈解心若修多學無量。

復次比丘向彼比丘如是說：

比丘！我悲解心親近多修學，作乘作物、謹慎、識、善進，我故為害心所覆。

彼比丘責此比丘：

比丘！莫如是說，莫謗世尊。

謗世尊非善，世尊不如是說。

比丘！此非悕望處。

若悲解心親近多修學已、作乘作物已、謹慎已、識已、善進已，為害覆心者，無有是處。

世尊說：

比丘！出害心，若悲解心若修多學無量。

復次比丘向彼比丘如是說：

我喜解心親近多修學，作乘作物、謹慎、識、善進，我故為不樂心所覆。

彼比丘責此比丘：

比丘！莫如是說，莫謗世尊。

謗世尊非善，世尊不如是說。

比丘！此非悕望處。

若喜解心親近已、多修學已、作乘作物已、謹慎已、識已、善進已，為不樂心所覆，無有是處。

世尊說：

比丘！出不樂心，若喜解心善修多學無量。

復次比丘向彼比丘如是說：

我捨解心親近多修學，作乘作物、謹慎、識、善進，我故為愛恚心所覆。

彼比丘責此比丘：

莫如是說，莫謗世尊。

謗世尊非善，世尊不如是說。

比丘！此非悕望處。

若捨解心親近已、多修多學已、作乘作物已、謹慎已、識已、善進已，若有愛恚覆心，無有是處。

世尊說：

比丘！出愛恚心，若捨解心善修多學無量。

復次比丘向彼如是說：

我無想定心親近多修學，作乘作物、謹慎、識、善進，我故有念想識。

彼比丘責此比丘：

比丘！莫如是說，莫謗世尊。

謗世尊非善，世尊不如是說。

比丘此非悕望處。

若無想定心親近已、多修學已、作乘作物已、謹慎已、識已、善進已，若有念想識，無有是處。

世尊說：

比丘！出一切想，若無想定心善修多學無量。

復次比丘向彼比丘如是說：

我滅我及我所故，有疑惑箭覆心。

彼比丘責此比丘：

比丘！莫如是說，莫謗世尊。

謗世尊非善，世尊不如是說。

比丘！此非悕望處。

若滅我及我所故，如有疑惑箭覆心者，無有是處。

世尊說：

比丘！出疑惑箭，若斷我慢。

是名六出界。

云何地界？

二地界，內地界、外地界。

云何內地界？

若此身內受堅，骨齒髮毛、薄皮膚肌肉筋脈、脾腎肝肺心胃、大腸小腸大腹小腹，此身及餘內受堅，是名內地界。

云何外地界？

若外非受堅，銅鐵鉛錫白鑞、金銀真珠琉璃珂貝璧玉珊瑚、錢性寶貝珠、沙石草木枝葉莖節，及餘外非受堅，是名外地界。

如是內地界、外地界，是名地界。

云何水界？

二水界，內水界、外水界。

云何內水界？

若此身內受水，涎癊膽汗、肪髓腦脂𖙽、涕唾膿血小便，及餘此身內受水潤等，是名內水界。

云何外水界？

若外水界非受，蘇油蜜石蜜黑石蜜、乳酪酪漿、醪酒甘蔗酒蜜酒，及餘外水非受，是名外水界。

如是內外水界，是名水界。

云何火界？

二火界，內火界、外火界。

云何內火界？

若此身內受火，熱若熱能令熱令身熱令內燋，若服食飲等消，及餘此身內受火，是名內火界。

云何外火界？

若外火非受熱，若火熱日熱珠熱、舍熱牆熱山熱、穀氣熱草熱木熱牛糞熱，及餘外火熱非受，是名外火界。

如是內火界、外火界，是名火界。

云何風界？

二風界，內風界、外風界。

云何內風界？

若此身內受風，上風下風、依節間風攣躄風骨節遊風、出息入息風，及餘內受風，是名內風界。

云何外風界？

若外風非受，若東西風南北風、雜塵風不雜塵風、冷風熱風、黑風毘嵐風動地風，及餘外風非受，是名外風界。

如是內風、外風，是名風界。

云何空界？

二空界，內空界、外空界。

云何內空界？

若此身內受空非四大所覆，若耳鼻孔口門、若食飲所由處、若食飲住處、若食飲出處，及餘此身內受空非四大所覆，是名內空界。

云何外空界？

若外空非受非四大所覆，若丘井瓶甕坎谷，及餘外空非受非四大所覆，是名外空界。

如是內空界、外空界，是名空界。

云何識界？

六識身，眼識身、耳鼻舌身意識身，是名識界。

云何樂界？

眼觸樂受、耳鼻舌身觸樂受樂根，是名樂界。

云何苦界？

眼觸苦受、耳鼻舌身觸苦受苦根，是名苦界。

云何喜界？

若心樂受喜根，是名喜界。

云何憂界？

若心苦受憂根，是名憂界。

云何捨界？

身心非苦非樂受，謂眼觸非苦非樂受、耳鼻舌身觸非苦非樂受捨根，是名捨界。

云何無明界？

癡不善根，是名無明界。

云何欲界？

欲欲界，是名欲界。

云何恚界？

恚恚界，是名恚界。

云何害界？

害害界，是名害界。

云何欲界？

若欲欲欲膩、欲愛欲喜、欲支欲定、欲肯欲渴、欲燋欲網，是名欲界。

云何恚界？

若欺惱眾生，侵陵悕望、非斷命根，是名恚界。

云何害界？

若欺害眾生，悕望侵陵斷命根，是名害界。

云何欲界？

五欲愛喜適意愛色欲染相續，眼識色愛喜適意愛色欲染相續、耳鼻舌身識觸愛喜適意愛色欲染相續，若他欲他封邑他婦女他物令我得，若貪重貪究竟貪相應悕望愛欲染重欲染究竟欲染及餘可貪法，若貪重貪究竟貪悕望愛欲染重欲染究竟欲染，是名欲界。

云何恚界？

若少眾生若多眾生傷害此眾生，繫縛令得種種苦，若恚重恚究竟恚相應忿怒憎惡惱心佷戾不慈不愍不利益，是名恚界。

云何害界？

若惱眾生，以手拳瓦石刀仗及餘諸惱，如是欺害眾生侵惱悕望斷命，是名害界。

云何出界？

除慈悲，餘善出法，是名出界。

云何不恚界？

慈，是名不恚界。

云何不害界？

悲，是名不害界。

云何光界？

色光、慧光。

云何色光？

火光、日光、月光、珠光、星宿光、佛光、眾生光，及餘四大所造光明照明，是名色光。

云何慧光？

三慧，思慧、聞慧、修慧，是名慧光。

如是色光、慧光，是名光界。

云何淨界？

淨解脫及餘淨色能淨色，適意見無厭，是名淨界。

云何色界？

色入、色陰，是名色界。

云何空處界？

二空處界，或有為空處界、或無為空處界。

云何有為空處界？

空處定、空處生。

云何空處定？

若比丘離一切色想，滅瞋恚想，不思惟若干想，成就無邊空處。

云何空處生？

若親近此定多修學故，空處天四種我分攝受想行識，是名空處生。

如是空處定、如是空處生，是名有為空處界。

云何無為空處界？

若以智斷，空處界若斷，是名空處。

無為識處界、不用處界、非想非非想處界亦如是。

云何十八界？

眼界色界眼識界、耳界聲界耳識界、鼻界香界鼻識界、舌界味界舌識界、身界觸界身識界、意界法界意識界，是名十八界。
-- T1548.11 — Taisho Tipitaka (CC0-1.0)